text: Forstærkning fra Norge til Sønderjyske
  18 marts 2014 kl. 06.06
  Håndboldligaklubben Sønderjyske har fundet afløseren for Anders Zachariassen, som skifter til SG Flensburg-Handewitt efter denne sæson. Afløseren bliver norske Besard Hakaj fra den norske ligaklub Haslum HK.
  Den 24årige stregspiller, der har spillet flere kampe på det norske A-landshold, er på alle måder en kæmpe, mener cheftræner Morten Henriksen.
  - Besard Hakaj er en spændende og meget fysisk stærk spiller, der screener godt og vinder mange dueller i angrebsspillet. Han er en ægte fightertype, der hver gang går på banen med en dejlig attitude som tydeligt viser, at han er parat til at gå gennem ild og vand for at få sejren i hus. Han er ligeledes en bevægelig spiller, som kan levere varen i det vigtige kontraspil, siger han.
  Besard Hakaj har underskrevet en to-årig kontrakt med Sønderjyske.
  